REGOLAMENT TAL-KUMMISSJONI (KE) Nru 962/2007
ta’ l-14 ta’ Awwissu 2007
li jemenda r-Regolament (KE) Nru 996/97 dwar il-ftuħ u l-amministrazzjoni tal-kwota ta’ tariffa ta’ l-importazzjoni għal falda rqiqa ffriżata ta’ annimali bovini li jaqgħu taħt il-kodiċi NM 0206 29 91
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1254/1999 tas-17 ta’ Mejju 1999 dwar l-organizzazzjoni komuni tas-suq taċ-ċanga u l-vitella (1), u b’mod partikolari l-ewwel subparagrafu ta’ l-Artikolu 32(1) tiegħu,
Billi:
(1)
Ir-Regolament tal-Kummissjoni (KE) Nru 996/97 (2) dwar il-ftuħ u l-amministrazzjoni tal-kwota ta’ tariffa ta’ importazzjoni għal falda rqiqa ffriżata ta’ annimali bovini li jaqgħu taħt il-kodiċi NM 0206 29 91.
(2)
L-ewwel paragrafu ta’ l-Artikolu 8 tar-Regolament tal-Kummissjoni (KE) Nru 1301/2006 tal-31 ta’ Awwissu 2006 li jistabbilixxi regoli komuni għall-amministrazzjoni ta’ kwoti tariffarji għall-importazzjoni ta’ prodotti agrikoli ġestiti minn sistema ta’ liċenzji ta’ importazzjoni (3) jipprovdi li l-liċenzji ta’ l-importazzjoni m’għandhomx ikunu validi wara l-aħħar jum tal-perjodu tal-kwota tariffarja għall-importazzjoni.
(3)
Sabiex id-dispożizzjonijiet tar-Regolament (KE) Nru 996/97 jinġiebu konformi ma’ dawk fir-Regolament (KE) Nru 1301/2006, ir-Regolament (KE) Nru 996/97 ġie emendat mir-Regolament (KE) Nru 568/2007, b’mod partikolari billi tħassret id-dispożizzjoni dwar il-perjodu ta’ validità tal-liċenzji ta’ l-importazzjoni.
(4)
Peress li l-Artikolu 3 tar-Regolament tal-Kummissjoni (KE) Nru 1445/95 tas-26 ta’ Ġunju 1995 dwar regoli għall-applikazzjoni ta’ liċenzji ta’ importazzjoni u ta’ esportazzjoni fis-settur tal-laħam taċ-ċanga u l-vitella (4) jipprovdi li l-liċenzji għandhom ikunu validi għal 90 jum mid-data tal-ħruġ tagħhom, jeħtieġ li jiġi ċċarat fir-Regolament (KE) Nru 996/97 li l-liċenzji għandhom ikunu validi sa tmiem il-perjodu tal-kwota tariffarja għall-importazzjoni.
(5)
Ir-Regolament (KE) Nru 996/97 għandu għalhekk jiġi emendat skond dan.
(6)
Sabiex jiġi żgurat li l-liċenzji ta’ l-importazzjoni maħruġa għall-perjodu tal-kwota tariffarja għall-importazzjoni mill-1 ta’ Lulju 2007 sat-30 ta’ Ġunju 2008 huma validi sa tmiem il-perjodu tal-kwota tariffarja għall-importazzjoni, għandu jkun ipprovdut li din l-emenda tapplika sa mill-perjodu tal-kwota li jibda fl-1 ta’ Lulju 2007.
(7)
Il-miżuri pprovduti f’dan ir-Regolament huma skond l-opinjoni tal-Kumitat tal-Ġestjoni taċ-Ċanga u l-Vitella,
ADOTTAT DAN IR-REGOLAMENT:
Artikolu 1
Fl-Artikolu 2 tar-Regolament (KE) Nru 996/97, il-paragrafu 3 li ġej huwa miżjud:
“3. B’deroga mill-Artikolu 3 tar-Regolament (KE) Nru 1445/95, il-liċenzji ta’ l-importazzjoni għandhom ikunu validi sa tmiem il-perjodu tal-kwota tariffarja għall-importazzjoni.”
Artikolu 2
Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Għandu japplika għal liċenzji għall-importazzjoni sa mill-perjodu tal-kwota li jibda fl-1 ta’ Lulju 2007.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 14 ta’ Awwissu 2007.